Facebook moet kom verduidelik – DA(Foto: pixabay) Die DA stel voor dat die sosialemediareus Facebook ontbied word om voor die parlement te verskyn. Die party sê die instansie moet aanspreeklik gehou word vir verskeie kwessies, waaronder die verspreiding van waninligting en die beskerming van Suid-Afrikaners se digitale privaatheid. Facebook het kantore in Johannesburg. WhatsApp moes onlangs vure doodslaan toe gebruikers kapsie gemaak het teen ŉ nuwe beleid waarvolgens gebruikers toestemming gee dat WhatsApp van hul persoonlike inligting aan adverteerders verskaf. “Die parlement moet homself vergewis van watter stappe Facebook gedoen het om skadelike waninligting op Facebook én WhatsApp, veral met betrekking tot Covid-19, te bekamp,” het Phumzile van Damme, ŉ DA-lid van die parlement, Maandag in ŉ verklaring gesê.Sy wys daarop dat wetgewers hulle wêreldwyd vir die regulering van inhoud op sosiale media beywer. “In die Suid-Afrikaanse konteks sou dit beteken dat inhoud wat geweld aanhits, asook haatspraak op grond van ras, geslag en geloof verwyder word,” het Van Damme gesê. Sy het egter beklemtoon dat die doel van dié optrede nie moet wees om beheer te probeer uitoefen oor sosialemediaplatforms nie, maar eerder om te verseker dat Suid-Afrikaners se belange beskerm word. Nadat die parlement Facebook voor stok gekry het, behoort Twitter en Google te volg, meen Van Damme.